《被檄之上饶言还未几又复往焉至小渡遇雨遣兴一首》
宋代·喻良能

檄至方云急，吾行敢滞留。朔风经小渡，细雨过中洲。

冉冉新斑鬓，飘飘敝黑裘。欲知来往久，三见月如钩。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。